तेजस ट्रेन के लेट होने पर यात्रियों को IRCTC देगा मुआवजा, हर यात्री का होगा 25 लाख का बीमा  
4 अक्टूबर से शुरु होगा सफर
लखनऊ से दिल्ली के बीच खाने की भी व्यवस्था
दिल्ली से लखनऊ का सफर 6 घंटे में करेगी तय
दिल्ली-लखनऊ के बीच चलने वाली तेजस एक्सप्रेस (Tejas Express) को लेकर आईआरसीटीसी (IRCTC) ने एक अहम घोषणा की है. रेलवे की सहायक कंपनी ने कहा किअगर यह ट्रेन अपने नियत समय से लेट होती है, तो यात्रियों को मुआवजा दिया जाएगा. इस नियम के अनुसार अगर ट्रेन एक घंटे से अधिक लेट होती है, तो यात्री को 100 रुपए और दो घंटे से ज्यादा लेट होती है, तो 250 रुपये का मुआवजा दिया जाएगा.  इतना ही नहीं ट्रेन के यात्रियों को 25 लाख रुपए का बीमा भी दिया जाएगा. इसके अलावा अगर यात्रा के दौरान लूटपाट या सामान चोरी होता है, तो एक लाख रुपये तक मुआवजे के तौर पर दिए जाएंगे. 
यह ट्रेन 4 अक्टूबर से अपना सफर शुरू करेगी. उत्तर प्रदेश के मुख्यमंत्री योगी आदित्यनाथ लखनऊ में ट्रेन को हरी झंडी दिखाएंगे. ट्रेन की कमर्शियल रनिंग 5 अक्टूबर से शुरू होगी. तेजस एक्सप्रेस लखनऊ से सुबह 6:10 पर चलेगी और दोपहर 12:25 बजे नई दिल्ली पहुंचेगी. नई दिल्ली से 15:35 बजे चलेगी और रात 22:05 बजे लखनऊ पहुंचेगी.